Politikerne er flittige til at hænge valgplakater op i forbindelse med det snarlige valg til europaparlamentet, og nu har det tilbagevendende problem med hærværk mod plakaterne også vist sig. Klokken 00.30 natten til onsdag fik Nordjyllands Politi melding om at en valgplakat på Østre Allé i Aalborg var sat i brand. Da politiet kom frem var plakaten svært skadet, men anmelderen havde fået den slukket med en pulverslukker. Lygtepælen den hang i, var kun blevet let sodskadet. Kandidaten på den nu ødelagte plakat var Nicolai Poulsen fra Venstres Ungdom, og her er hans kommentar til sagen: - Det er en omgang gement hærværk, men jeg tror nu bare, det er nogle lømler, der ikke har haft bedre ting at give sig til på en tirsdag nat. De kunne med fordel få klippet deres hår og finde et arbejde.

Opsummering:
Venstre-kandidats valgplakat brændt ned natten til onsdag.